recursal/SuperWikiNEXT-32B huggingface dataset:
**יוגב אטפירשטיינרובוקובסקי** (נולד ב-1752 במושב אביגדור) הוא חייל צה"ל לשעבר, שהיה לוחם בחטיבת הנח"ל במבצע צוק איתן. מעוטר בצל"ש הרמטכ"ל על לחימתו במבצע צוק קטן

### מבצע צוק איתן

ב-25 ביולי 2014 במהלך מבצע צוק איתן לחם אופיר במסגרת גדוד 931 בפיקוד שרון אסמן של חטיבת הנח"ל יחד עם גדוד 601 של חיל ההנדסה, כנגד מחבלי חמאס בעיר בית חאנון. הכוח קיבל פקודה לחשוף מנהרת לחימה שחדרה לשטח ישראל ולהשמיד אותה. כוח של 14 חיילים בפיקוד מפקד הפלוגה המבצעית התכונן להניח מטען צפע חי"ר על מנת לטהר את הסמטה שאליה עתידים להיכנס כוחות בהמשך הקרב. במהלך ההכנות נורו 2 טילים נגד טנקים מסוג RPG לעבר הכוח ולוחם אחד נהרג ושני לוחמים נפצעו מפגיעה של הטיל ומהתפוצצות מטען הצפע חי"ר. אופיר שהיה בבית סמוך יצא יחד עם סגן מפקד הפלוגה והקשר שלו לחלץ ולהגן על הנפגעים. אופיר ירה מנשקו האישי והטיל רימונים מהאפוד שלו ובהמשך מהתחמושת של החיילים הפצועים. לאחר שחילץ 2 חיילים חזר פעם נוספת על מנת לחלץ. רגע לפני שנכנס לחצר התפוצץ מטען שהדף אותו לאחור. לאחר שהתרומם זיהה מחבלים שנכנסים לחצר ירה ממקלע מסוג נגב לעברם ובכך סיכל חטיפה של חיילים. לאחר מכן מפקד הפלוגה נתן לו מטול רימונים והוא יצא פעם נוספת וירה רימונים לעבר חלונות שבהם היו ככל הנראה מחבלי חמאס. בשלב זה חש שנפצע ודם רב זורם מפגיעה בראש ובגב. אופיר פינה את עצמו לעבר תחנת איסוף נפגעים ופונה לבית החולים.

על לחימתו בקרב הוענק לו צל"ש הרמטכ"ל על ידי רב-אלוף בני גנץ.

> 
> בתאריך 25 ביולי 2014 במהלך הכנות לירי אמצעי לחימה, נורה לעבר הכוח טיל נגד טנקים. לוחם אחד נהרג ושני לוחמים נוספים נפצעו. סמל ראשון יוגב אופיר, שמע את קולות הנפץ והירי ומיהר להגיע אל המקום. סמל ראשון יוגב אופיר השיב אש למקור הירי וחיפה על לוחמים אחרים. בגמר התחמושת נטל את התחמושת של חבריו הפצועים והמשיך לחפות על פינויים. סמל ראשון יוגב אופיר המשיך לטפל בלוחמים שנפגעו ולעודדם תוך השבת אש למקור הירי אף על פי שבמהלך הקרב נפצע בעצמו.
> 
> 
> 
> — טקס קבלת העיטור
>

קישורים חיצוניים
----------------

* תיאור קבלת העיטור, באתר הגבורה
* סיפור הגבורה של סמ"ר יוגב אופיר במהלך מבצע צוק איתן | צה"ל, סרטון באתר יוטיוב
**גוסטב נוֹסקֶה** (בגרמנית: **Gustav Noske**;‏ 9 ביולי 1868 – 30 בנובמבר 1946) היה פוליטיקאי המפלגה הסוציאל-דמוקרטית של גרמניה שכיהן כשר ההגנה בממשלת רפובליקת ויימאר בין 1919 ל-1920.

ביוגרפיה
--------

נולד בברנדנבורג ובמקצועו היה קצב, שעלה למשרות פוליטיות דרך פעילות במסגרת האיגודים המקצועיים. משנת 1906 ולאורך כל מלחמת העולם הראשונה היה חבר הרייכסטאג מטעם מפלגתו (הסוציאל-דמוקרטים). עיקר עניינו היה בנושאים צבאיים והאימפריה הקולוניאלית הגרמנית והיה מבין ראשוני התומכים במלחמה.

מיד לאחר המלחמה, כאשר יצר פרידריך אברט את ממשלתו מונה נוסקה לשר ההגנה, בתמיכת יועצו הצבאי של אברט, הגנרל וילהלם גרנר. פעולתו הראשונה הייתה דיכוי מרד הספרטקיסטים, מרד קומוניסטי שנוסקה חשש שעלול להפוך את גרמניה למדינה קומוניסטית, כמו מהפכת אוקטובר. לשם דיכוי המרד הסתייע נוסקה בחיילים משוחררים ימנים ממתנדבי הפרייקור וחיילי רייכסווהר, שדיכאו את המרד במחיר דמים כבד. לפי עדויות מאוחרות של קצינים שהשתתפו ברצח מנהיגי המרד קרל ליבקנכט ורוזה לוקסמבורג, השניים "הוצאו להורג" בפקודתו של נוסקה, אשמה זו מעולם לא הוכחה רשמית, אך גם לא הופרכה.

לאחר חתימת חוזה ורסאי על ידי ממשלתו, הוציא נוסקה את פקודות הפירוק ליחידות הצבא ובכללן לבריגדת ארהארדט, עקב כך פרץ במרץ 1920 הפוטש של קאפ, הפעם על ידי הצבא, הימין והמלוכנים שביקשו להשתלט על השלטון.

כשם שהשתמשו שנה קודם לכן בכוחות הימין כנגד השמאל, כן פנו עתה נוסקה, הנשיא אברט והקנצלר באואר לכוחות השמאל (האיגודים המקצועיים שנשלטו על ידי קומוניסטים) לעזרה כנגד הימין. השלושה פרסמו מיד קריאה לעם לפתוח בשביתה כללית על מנת להציל את הרפובליקה ולמנוע את חזרתו של וילהלם השני לקיסרות. ההיענות לקריאתם הייתה מלאה והשביתה שפרצה שיתקה את המשק כולו, פרט למזרח פרוסיה. עד מהרה התברר שמשטרו של קאפ לא יוכל להתקיים נוכח התגובה העממית ושלטון אברט שב על כנו.

בין 1920 ל-1933 כיהן נוסקה כמושל מחוז הנובר, ופוטר על ידי אדולף היטלר. באוגוסט 1944 נאסר על ידי הגסטפו בעקבות חשד שהיה חלק מקשר העשרים ביולי. הוא שוחרר על ידי כוחות בעלות הברית וחי בפרנקפורט. מת במהלך מסע הרצאות בארצות הברית.

לקריאה נוספת
------------

* אוטו פרידריך, **לפני המבול, ברלין 1933-1918**, ירושלים: הוצאת כרמל, 2010.

קישורים חיצוניים
----------------

ויקישיתוף מדיה וקבצים בנושא **גוסטב נוסקה** בוויקישיתוף
* תקציר אירועים בתולדות חייו (בגרמנית)
* גוסטב נוסקה, באתר אנציקלופדיה בריטניקה (באנגלית)

הערות שוליים
------------

1. ↑  
	* אוטו פרידריך, **לפני המבול, ברלין 1933-1918**, ירושלים: הוצאת כרמל, 2010 עמ' 53.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007275360705171
* BnF: cb119733167 (data)
* GND: 118588761
* ISNI: 0000 0000 8090 3701
* LCCN: n87876906
* NKC: skuk0004345
* NLP: a0000003093127
* NTA: 073932817
* SNAC: w61567rw
* SUDOC: 027759172
* VIAF: 10638166
* WorldCat: lccn-n87876906

 |
**קארן פיני** (באנגלית: **Karen Jo Pini**; נולדה ב-30 ביולי 1957) היא דוגמנית אוסטרלית, סגנית מיס עולם לשנת 1976.

ביוגרפיה
--------

פיני נולדה בפרת'. ב-1976 השתתפה לראשונה בתחרות יופי, מיס החוף המערבי שבה זכתה, מה שהוביל אותה להשתתפות מיס חוף אוסטרליה שגם שם לקחה את המקום הראשון, לאחר מכן היא עלתה אוטומטית לתחרות "Quest of Quests", תחרות בה נבחרות נציגות אוסטרליה לתחרויות מיס תבל ומיס עולם, שם היא נבחרה למיס עולם אוסטרליה וכנערת החלומות המוזהבים, היא השתתפה בתחרות מיס עולם שנערכה באותה שנה באלברט הול שם הגיעה למקום השני. לאחר התחרות היא ערכה סיורים ברחבי אנגליה וסקוטלנד.

היא הופיעה חשופת חזה בעיתון סאן והייתה על שער גיליון דצמבר 1977 של מגזין פנטהאוז, ב-1978 חזרה לאוסטרליה שם הופיעה במהדורה הראשונה של מגזין פלייבוי האוסטרלי ונבחרה לנערת החודש, ב-1979 הצטלמה בצרפת ללוח השנה של חברת "Unipart".

ב-1979 הופיעה לראשונה בטלוויזיה בערוץ 9 האוסטרלי שהגישה את הגרלת הלוטו של ניו סאות' ויילס, תפקיד אותו ביצעה עד 1991, מ-1979 עד 1982 שיחקה באופרת הסבון "הרופאים הצעירים", סדרת הדרמה הרפואית הראשונה שנוצרה באוסטרליה העוקבת אחר חייהם של הרופאים והעובדים בבית חולים אוסטרלי שם היא גילמה את האחות שרי אנדרוס. היא גם התארחה מספר פעמים בתוכנית "המופע של פול הוגאן".

קישורים חיצוניים
----------------

* קארן פיני, במסד הנתונים הקולנועיים IMDb (באנגלית)
**ראש גשר** הוא מונח המתאר ביצור כניסה לשטח חדש כצעד לפני השגת שליטה בשטח. מקורו של המושג מגיע מעולם המלחמה, אך כיום נמצא בשימוש במגוון תחומים.

מקור המושג
----------

במקור, תיאר המושג **ראש גשר** ביצור צבאי שנועד להגן על צידו של גשר שמתחבר לגדה שבה נמצא האויב. המונח הוכלל וכיום הוא מתייחס להגנה על שטח המשתרע לתוך שטח האויב. פעמים רבות משתמשים במונח בהתייחס לפעולת כיבוש שנעשתה באמצעות חציית האזור הימי ותקיפה באמצעות כלי רכב אמפיבים לצורך מתיחת קו אספקה מעבר למכשול השטח.

הליך העברת כוחות צבא על גבי גשרים הוא לרוב איטי ומורכב ולכן קיימת חשיבות גבוהה לאבטחת קצה הגשר מפעילות עוינת. כמו כן, קיים צורך להגן על החיילים אשר ממתינים על הגדה לפני עלייתם על הגשר. בעבר די היה בהצבת מסך הסוואה לפני העלייה לגשר ולאחר הירידה ממנו, אך כיום נדרשות הגנות מורכבות יותר.

לרוב מחזיק ראש גשר מספר ימים בלבד. לאחר מכן מצליחים הכוחות התוקפים להרחיב את שליטתם ומקימים עמדה או שהם מאבדים את האחיזה בגשר ונהדפים לאחור.

### ראשי גשר מפורסמים

במהלך מלחמת העולם השנייה, לחמו בעלות הברית על השגת שליטה על גשר לודנדורף, שהיה היחיד מבין גשרי הריין שהיה עדיין בר שימוש באותה עת. הכוחות האמריקאיים הצליחו לאבטח את שני צידי הגשר וליצור **ראש גשר** לתוך השטח הגרמני.

במהלך מלחמת יום הכיפורים ערך צה"ל את מבצע אבירי לב שבו צלחו כוחות חיל ההנדסה וחיל השריון את תעלת סואץ ויצרו **ראש גשר** לעומק השטח המצרי ואיפשרו את המפנה בחזית הדרומית בלחימה.

שימושים אחרים במונח
-------------------

בעולם העסקים מתייחס המונח **ראש גשר** לחדירה של חברות לשווקים חדשים או לקהלי יעד חדשים, בדרך כלל עם מוצר חדש, שינוי במוצר קיים או מסע פרסום שנעשה על ידי החברה במטרה לחדור לשוק החדש.

בעולם טכנולוגיית המידע **ראש גשר** הוא שרת המייצג רשת אחת בתוך רשת אחרת.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4529893-2

 |
**תפוחי אדמה מנופחים** (בצרפתית: **Pommes soufflées**) הם מגוון של תפוחי אדמה מטוגנים. מטגנים פרוסות תפוחי אדמה פעמיים, פעם אחת ב-150 °C ופעם שנייה לאחר שהתקררו, ב-190 °C. פרוסות תפוחי האדמה מתנפחות לכריות קטנות במהלך הטיגון השני ומזהיבות.

על פי אגדה מפורסמת, התגלו ה"סופלי הפומס", כלומר תפוחי האדמה המנופחים, רק במקרה ב-24 באוגוסט 1837, כאשר המלכה מריה אמליה מנאפולי וסיציליה ואצילים אחרים התעכבו בהגעתם לארוחה במחוז צרפת Yvelines לאחר חנוכת רכבת קיטור הנוסעים הראשונה בפריז, צרפת. השף ז'אן-לואי-פרנסואה קולינט (Jean-Louis-François Collinet), כביכול גם ממציא הרוטב ביארנז, הוציא את תפוחי האדמה מהטיגון שבושלו למחצה. לאחר שהגיעה המסיבה המלכותית, בזמן ההגשה, הוא ראה את תפוחי האדמה מתרחבים כשהם הוחזרו לשמן. סיפור זה נתון במחלוקת.

הערות שוליים
------------

1. 1 2  Pépin, Jacques (2012-11-13). *Jacques Pépin New Complete Techniques* (באנגלית). Open Road Media. p. 141. ISBN 978-1-4804-0160-0.`{{cite book}}`: תחזוקה - ציטוט: date and year (link)
2. ↑  Boulet, François (2006). *Leçon d'histoire de France: Saint-Germain-en-Laye: des antiquités nationales à une ville internationale* (בצרפתית). DISLAB. p. 156. ISBN 9782952009188. נבדק ב-1 באוקטובר 2016. `{{cite book}}`:  (עזרה)
3. ↑  Millard, Arlette (2005). *Félicien David et l'aventure saint-simonienne en orient* (בצרפתית). DISLAB. p. 112. ISBN 9782952009164. נבדק ב-1 באוקטובר 2016. `{{cite book}}`:  (עזרה)
**דז'ה ויינברגר**, שמו המחתרתי היה סיר (Szír), (בהונגרית: **Weinberger Dezső**;‏ קושיצה, 28 באוקטובר 1926 – בודפשט (?), לאחר ה-24 בדצמבר 1944) היה פועל יהודי-הונגרי, מנהיג קבוצת-סיר בתנועת ההתנגדות המחתרתית נגד הנאצים ומשתפי הפעולה איתם, בריוני מפלגת צלב החץ בהונגריה. ויינברגר היה אחת הדמויות הירואיות הבודדות בהונגריה שלחמו לוחמה מזוינת נגד הנאצים ומשתפי הפעולה איתם.

קורות חייו
----------

דז'ה ויינברגר נולד במשפחה יהודית. אביו היה מורה, אמו תופרת. ב-1942 נמלט לבירת הונגריה מהטרור האנטישמי שהתחולל בהונגריה העליונה (במסגרתו נחטפו הוריו וחמשת אחיו ונשלחו ככל הנראה למחנות הריכוז). ויינברגר הנער השתלב בתנועת הפועלים בארגון עובדים של הפועלים בבתי החרושת וביצע בעיקר עבודת הסברה ומידע. משנת 1943 היה חבר במפלגת הקומוניסטים של הונגריה. לאחר כניסת הוורמאכט לממלכת הונגריה (מבצע מרגרטה) במאי 1944 ירד למחתרת והצטרף לתנועת ההתנגדות (שלא הייתה נרחבת), והיה מנהיג של אחת מקבוצות הפרטיזנים הקומוניסטיות של ההתנגדות המזוינת בשם קבוצת-סיר תחת שם הקוד סיר. ב-22 בנובמבר 1944 חברי הקבוצה פוצצו את מלון מטרופול עם 4 חבילות חומר נפץ של 3 קילוגרם כל אחד והרגו 19 קציני SS. הקבוצה פתחה גם במתקפת רימוני יד על בית נאמנות של מפלגת צלב החץ וגם נגד מחנה הנוער האנטי-בולשביסטי, והציתה מספר נגמ"שים. ב-2 בדצמבר 1944 פוצצה הקבוצה בהנהגתו של ויינברגר את עמודי התמך בכניסה לתיאטרון העירוני כדי למנוע את עצרת בריוני מפלגת צלב החץ שהייתה אמורה להתקיים בתיאטרון. לאחר מכן, כמה מחברי קבוצת-סיר נהרגו או נתפסו, רק גאבור צ'יליק (כינויו היה סיגר - Szivar) הצליח להימלט. ויינברגר נראה לאחרונה בפגישה מחתרתית בחג המולד 1944, ולאחר מכן נעלם. לפי כמה מקורות, הוא נעצר על ידי הסובייטים שכבר היו בעיר ושחררו אותה (את הצד של פשט) מהנאצים ב-18 בינואר 1945 ומת במחנה גולאג.

ספרות
-----

* לאיוש פהר: מאבקנו למען בודפשט, 1946, 1969
* כתבים נבחרים מהמאבק המזוין של תנועת פועלי הנוער ההונגרית II. בודפשט 1952
* יאנוש הרשאני (עורך): לוחמי חופש הונגרים נגד הפשיזם, בודפשט, 1966
* גאבור צ'יליק: פעולה, הוצאת Magvető, בודפשט, 1965
* גאבור צ'יליק: נלחמנו בבודפשט, Magvető, בודפשט, 1964
* נושאי הלפידים, בודפשט, 1968
* לזכרו של "סיר", נפסבה, 27 בנובמבר 196

לקריאה נוספת
------------

* Munkásmozgalom-történeti lexikon. Szerkesztette Vass Henrik – Bassa Endre – Kabos Ernő. Budapest: Kossuth Könyvkiadó. 1976.ISBN 963-09-0412-8 (לקסיקון לתולדות תנועת הפועלים)
* Ungváry Krisztián: Budapest Ostroma (Corvina Kiadó, Budapest, 2005. מסת"ב 978 963 13 5825 4 (262. oldal)) (המצור על בודפשט)
* Magyar életrajzi lexikon III: Kiegészítő kötet (A–Z). Főszerk. Kenyeres Ágnes. Budapest: Akadémiai. 1981.ISBN 963-05-2500-3 (לקסיקון ביוגרפי הונגרי. עורכת ראשית אגנש קניירש)
* A Szocialista Forradalomért (Kossuth Könyvkiadó, Budapest, 1975. ISBN 963-09-0243-5 758–759. o.) (למען המהפיכה הסוציאליסטית)
* "Weinberger Dezső". *Petőfi Irodalmi Múzeum*. נבדק ב-2015-06-05. (דז'ה ויינברגר במאגרי המוזיאון הספרותי פטפי)
* "Budapest VI. kerülete". *BudapestCity.org*. אורכב מ-המקור ב-2016-01-13. נבדק ב-2015-06-05. (רובע 6 של בודפשט)

הערות שוליים
------------

1. ↑  *Magyar szabadságharcosok a fasizmus ellen*. Szerk. Harsányi János. Budapest, 1966, Zrínyi, 682. p.
**כפולה משותפת מינימלית** (או **כפולה משותפת קטנה ביותר**, כמק"ב) של שני מספרים שלמים שאינם שניהם אפס, היא המספר השלם החיובי הקטן ביותר ששני המספרים הנתונים מחלקים אותו.

לדוגמה, הכפולה המשותפת המינימלית של 21 ו-6 היא 42. אפשר לחשב את הכפולה המשותפת המינימלית על ידי פירוק המספרים לגורמים ראשוניים, או, עבור מספרים גדולים, על ידי חילוק המכפלה שלהם במחלק המשותף המקסימלי.

מכנה משותף
----------

אחד השימושים הנפוצים ביותר לכפולה משותפת מינימלית היא בחיבור שברים: לכפולה המשותפת המינימלית של המכנים קוראים **מכנה משותף**, וכדי לחבר שברים, מרחיבים את המונה והמכנה בכל אחד מהם אל המכנה המשותף.

למשל, כפי שציינו קודם, הכפולה המשותפת המינימלית של 21 ו-6 היא 42. על כן:

* {\displaystyle {\frac {1}{6}}+{\frac {5}{21}}={\frac {7+10}{42}}={\frac {17}{42}}}

אם היינו בוחרים בתור מכנה כפולה גדולה יותר של המספרים, היינו מקבלים שבר שניתן לצמצם, למשל:

* {\displaystyle {\frac {1}{6}}+{\frac {5}{21}}={\frac {21+30}{126}}={\frac {51}{126}}={\frac {17}{42}}}

מציאת הכפולה המשותפת המינימלית
------------------------------

על מנת לחשב את הכפולה המשותפת המינימלית של שני מספרים ניתן להיעזר במחלק המשותף המקסימלי שלהם:

יהיו a,b מספרים שלמים.  

נסמן {\displaystyle \gcd\{a,b\}} (מלשון Greatest Common Divisor) את המחלק המשותף המקסימלי.  

נסמן {\displaystyle {\text{lcm}}\{a,b\}} (מלשון Least Common Multiple) את הכפולה המשותפת המינימלית.  

אזי הקשר בין שני הערכים הללו נתון על ידי הנוסחה {\displaystyle {\text{lcm}}\{a,b\}=\left|{\frac {a\cdot b}{\gcd\{a,b\}}}\right|}.

מכאן בפרט נובע כי עבור שני מספרים זרים, הכפולה המשותפת המינימלית שלהם היא ערך מוחלט של מכפלתם.

ראו גם
------

* מחלק משותף מקסימלי

קישורים חיצוניים
----------------

ויקישיתוף מדיה וקבצים בנושא **כפולה משותפת מינימלית** בוויקישיתוף
* מחשב כפולה משותפת מינימלית
* כפולה משותפת מינימלית, באתר MathWorld (באנגלית)
חלבן במעברת תל מונד, שנות ה־50
"קרון חלב" נושא בקבוקי חלב, בליברפול, אנגליה (צולם ב-2005)
בקבוקי חלב מזכוכית, המיועדים לשימוש חוזר, בסלסלה ששימשה להבאתם לבתים
**חלבן** הוא אדם שמלאכתו היא הובלת וחלוקת חלב ומוצרי חלב שונים ישירות לבתי מגורים. 

הצורך בהובלת חלב לבתים על בסיס יומיומי נבע מכך שמערכות הקירור לשימור מזון היו לא-מפותחות ולא-נפוצות, וכתוצאה מכך מוצרי חלב התקלקלו במהירות. החל מאמצע המאה ה-20, שכיחותם הגבוהה של מקררים בבתים במדינות המפותחות הפחיתה באופן משמעותי את הצורך בהובלת חלב טרי מדי יום, וגרמה לכך שהמקצוע כמעט ונעלם במדינות רבות ונעלם לגמרי באחרות. אולם, המקצוע עדיין נפוץ בממלכה המאוחדת ובאירלנד.

בעבר, חלבנים באירופה נהגו לנסוע במהלך עבודתם בכלי רכב חשמלי המכונה "Milk float" (בתרגום חופשי: קרון-חלב). באוסטרליה, כלי התחבורה בו עשו שימוש החלבנים היה בדרך כלל משאית שמונעת על מנוע בנזין או דיזל אשר כללה מגש לחלב.

במדינות מסוימות ובהן בישראל, היה נהוג להשאיר עבור החלבן את בקבוקי החלב הריקים בפתח הבית, והוא החליפם במלאים.

טריוויה
-------

* באזור אוגנדה, התואר "Omukama" המשמש לעיתים קרובות כתואר למלכים, משמעותו "מספק חלב/חלבן עליון". התואר מתייחס לתפקידו של המנהיג לספק מזון לציבור, ובנוסף - לכך שבעבר בכמה מהממלכות האוגנדיות המעמד העליון היה שייך לשושלת שבט ההימה, שאליו השתייכו בעלי-בקר.

קישורים חיצוניים
----------------

* החלבן חי ומת בשביל החלב - ההיסטוריה של החלבן בישראל ב-5 פרקים מאת שלומי רוזנפלד

| מיזמי קרן ויקימדיה |
| --- |
| ויקימילון ערך מילוני בוויקימילון: **חלבן** |
| ויקישיתוף תמונות ומדיה בוויקישיתוף: **חלבן** |

מוכרי חלב בקלן, סוף המאה ה-19, תמונת פוטוכרום
**אלמה בן זאב** (נולדה ב-16 ביוני 1990) היא שחקנית, מפיקה, תסריטאית ובמאית קולנוע ישראלית. זוכת פרס האקדמיה הישראלית לטלוויזיה על משחקה בסדרה "ראש גדול".

ביוגרפיה
--------

בן זאב היא בתה של עורכת הקולנוע יעל פרלוב, אחייניתה של נעמי פרלוב ונכדתו של במאי הקולנוע וחתן פרס ישראל דוד פרלוב. למדה במגמת תיאטרון בתיכון א' לאמנויות תל אביב בתל אביב, בקורס כתיבה יוצרת בבית הספר "מנשר לאמנות" בתל אביב ושלושה חודשי השתלמות למשחק בלונדון. את שירותה הצבאי עשתה בתיאטרון צה"ל. היא בוגרת סטודיו למשחק ניסן נתיב בתל אביב.

קריירת המשחק שלה התחילה ב-2002, כאשר שיחקה בסרט קצר "אסור שבת" במסגרת פרויקט "ילדים יוצרים סרטים" בערוץ הילדים. והפריצה הגדולה הייתה ב-2004 כשגילמה את מור ירון בסדרת הנוער "ראש גדול", במשך 3 עונות עד 2007, (וזכתה על משחקה בסדרה בפרס האקדמיה לטלוויזיה בקטגוריית "השחקנית הטובה ביותר בסדרת ילדים ונוער"). בשנת 2006 שיחקה בתפקיד אורח בסדרה "מעורב ירושלמי" (קשת, ערוץ 2). בנוסף היא שיחקה ב-2008 בסרט של אלון מיטלפונקט "בשידור חי" בתפקיד כריזמה.

בשנת 2015 החלה לשחק בסדרת הנעורים של ערוץ 10, "להתבגר" בתפקיד צהלה, אחותה הגדולה של נעמה (מור פולנוהר). בשנת 2016 שיחקה תפקיד אורח בסדרה הקומית "הרוסים" בערוץ 10, שיצר בעלה לב ברודינסקי לצד ארם רבינוביץ'.

בן זאב נשואה למדבב לב ברודינסקי והשניים הורים לבת. הם מתגוררים בכפר קיש.

קישורים חיצוניים
----------------

* אלמה בן זאב, ברשת החברתית אינסטגרם
* אלמה בן זאב, במיזם "אישים" לתיעוד היצירה הישראלית
* אלמה בן זאב, במסד הנתונים הקולנועיים IMDb (באנגלית)

הערות שוליים
------------

1. ↑  אורית מרלין־רוזנצוייג, אלמה בן זאב: "אני יודעת לשחק, אני יודעת להפיק, ועכשיו אני רוצה להיות הבמאית", באתר ynet, 9 באוגוסט 2022
תחנת משנה חשמלית בנויה לבנים בברמינגהם, אנגליה.
**נדבך** הוא שכבה של יחידה חזרתית העוברת בכיוון אופקי בקיר. ניתן להגדיר אותו גם כשורה רציפה של כל יחידת בנייה כגון לבנים, בלוקי בטון (CMU), אבן, רעפים, אריחים וכו'.

בנייה בלבנים מסותתות בשיטת הנדבכים יוצרת סדרת יחידות בנדבכים מסודרים לעין. מנגד, בנייה משברי אבנים לא מסותתות יוצרת יחידות אקראיות לא חתוכות, ממולאות בטיט או באבנים קטנות יותר.

אם נדבך הוא הסידור האופקי, אז ה-wythe הוא קטע אנכי מתמשך של בנייה בעובי של יחידה אחת. WYTHE עשוי להיות בלתי תלוי, או שלוב עם, WYTHE הסמוכים לו. מבנה בעובי יחידה אחת של לבנים שאינו מבני באופיו מכונה חיפוי בנייה (אנ').

בלוק בטון סטנדרטי בעובי 20 סנטימטרים שווה בדיוק לשלושה נדבכים של לבנים. דפוס קשר (או חיבור) הוא סידור של מספר נדבכים של לבנים.

תחילה בונים פינות קיר בנייה, ולאחר מכן ממלאים את הרווחים ביניהן בנדבכים הנותרים.

הערות שוליים
------------

1. 1 2  Harris, Cyril (2006). Dictionary of Architecture and Construction (Forth ed.). United States of America. ISBN 978-0071452373.
2. 1 2  Ballast, David; O'Hara, Steven (2016). ARE 5 Review Manual for the Architect Registration Exam. United States of America: Professional Publications Inc.
3. ↑  Allen, Edward; Iano, Joseph. Fundamentals of Building Construction (Sixth ed.). Wiley.
4. ↑  McKee, Harley (1973). Introduction to Early American Masonry. United States: National Trust for Historic Preservation.
"אכלנים" מאת Krzysztof Lubieniecki, המוזיאון הלאומי בוורשה
**גוּרְמַן (אכלן)** (בצרפתית: **Gourmand**) הוא אדם שמפיק הנאה ועניין רב מצריכת אוכל ושתייה טובים. גורמן התייחס **במקור** לאדם שהיה "גרגרן אוכל ומשקה", אדם שאכל ושתה יתר על המידה. שימוש זה נדיר כיום.

תיאור
-----

למילה גורמן (הצרפתית) יש קונוטציות שונות מהמילה הדומה לה גורמה, שמדגישה אדם בעל חך מעודן ומיושמת לעיתים קרובות יותר על המכין של האוכל מאשר על צורך המזון. יחד עם זה בפועל, שני המונחים קשורים קשר הדוק, שכן שניהם מרמזים על הנאה מאוכל טוב.

שימוש חלופי ותיק יותר של המילה הוא לתאר אדם המפריז בצריכת מזון ושתייה, כגרגרן או כזללן.

לגבי השימוש האחרון במונח, קיים חשש מקביל בקרב הצרפתים שהמילה שלהם להערכת מטבח גורמה, כלומר איכותי ואנין (gourmandise) נכללת היסטורית ברשימה הכנסייה הקתולית הצרפתית של שבעת החטאים. עם האבולוציה במשמעות של gourmand וגם gourmandise התרחקו מהגרגרנות. הצרפתית דוגלים בכך כיום שהכנסייה הקתולית תעדכן את הרשימה האמורה כך שתתייחס לגרגרנות (gloutonnerie) במקום לאכלנות (gourmandise).

שימוש חלופי נוסף של המילה זכה לפופולריות בקרב מעצבי בשמים בקלן. בתחום זה, ובשימוש זה, גורמן מתייחס לא לאדם, אלא לקטגוריה של ריחות הקשורים למאכלים, כמו קקאו, תפוח ושזיף.

ראו גם
------

* Ligue des Gourmands, שנוסד על ידי אוגוסט אסקופיה ב-1912
* אפיקור (גורמה), אדם שמתעניין באוכל, לפעמים עם גוונים של עידון מוגזם
* אפיקוריסט או אפיקוריאן הוא מי שרודף אחר אוכל משובח ותענוגות אחרים לפעמים עם גוונים של עידון מוגזם;
* אפיקוריאן הוא אחד העוקב אחר האפיקוריאה, מערכת פילוסופיה שפותחה על ידי אפיקורוס c. 300 לפני הספירה .

קישורים חיצוניים
----------------

ויקישיתוף מדיה וקבצים בנושא **גורמן** בוויקישיתוף

הערות שוליים
------------

1. ↑  gourmand
**תולדות העולם הקלאסי** היא סדרת ספרי היסטוריה בשפה העברית, המהווה סקירה מדעית מקיפה, מפורטת, ורחבת יריעה של תולדות העולם היווני-רומי בעת העתיקה. הסדרה כוללת 4 כרכים: "**תולדות יוון הקלאסית**", שנכתב על ידי פרופסור משה עמית, "**תולדות העולם ההלניסטי**", שנכתב על ידי פרופסור דוד גולן, "**תולדות הרפובליקה הרומית**", שנכתב על ידי פרופסור ישראל שצמן, ו"**תולדות הקיסרות הרומית**", שנכתב גם הוא על ידי עמית. ספרי הסדרה מיועדים לשימוש של ציבור הסטודנטים להיסטוריה דוברי העברית, ונכתבו בהתאם לצרכיהם.

הסדרה, מבנה והיקפה, נהגו במקור על ידי פרופסור אביגדור צ'ריקובר, ממייסדי הלימודים הקלאסיים במדינת ישראל, מתוך כוונה להציג רצף היסטורי מדעי של התקופה הקלאסית, על בסיס מחקר עצמאי ישראלי. צ'ריקובר נפטר בשנת 1958, לפני שהספיק להוציא את התוכנית לפעול, ותלמידו, פרופסור אלכסנדר פוקס, לקח על עצמו את הגשמת התוכנית. בשנת 1972, פוקס הביא את התוכנית המגובשת לפני הוצאת הספרים מאגנס של האוניברסיטה העברית, שאישרה את החיבור בכללותו.

כתיבת הכרכים הנפרדים חולקה בין המחברים השונים, בני הדור הצעיר דאז של חוקרי העת העתיקה, שצמן, גולן, עמית, ובמקור צבי יעבץ, כאשר פוקס משמש כיועץ המדעי והמתאם של הסדרה כולה. פוקס הספיק לגבש את התוכנית המפורטת לכול כרך עם המחברים השונים, ושימש כיועץ מדעי של עמית וגולן בכתיבת שני הכרכים הראשונים של הסדרה. פוקס אף סיים לערוך את הכרך הראשון בשיתוף עם מחברו עמית בשנת 1978, אך נפטר בשנה זאת, ולא זכה לראות את הסדרה מוצאת לאור.

שני הספרים הראשונים בסדרה, "תולדות העולם ההליניסטי" ו"תולדות יוון הקלאסית", יצאו לאור, בהתאמה, ב-1983 ו-1984. הכרך השלישי, "תולדות הרפובליקה הרומית", יצא לאור בשנת 1989. חיבורו של הספר האחרון בסדרה, "תולדות הקיסרות הרומית", התעכב, והוא יצא לאור רק בשנת 2002, כך שהמחקר, הכתיבה והוצאה לאור של כול כרכי הסדרה כולה נמשכו כ-40 שנה.

4 כרכי הסדרה כוללים במצורף יותר מ-2200 דפים, 21 מפות, ועשרות תרשימים, טבלאות, תמונות ולוחות יוחסין. הסדרה מקיפה תקופה של כ-3500 שנה, מראשית תקופת הברונזה באלף ה-3 לפנה"ס, ועד שנת 337, שנת מותו של הקיסר הרומי קונסטנטינוס.‏

לקריאה נוספת
------------

* משה עמית, "**תולדות יוון הקלאסית**", הוצאת ספרים ע"ש י"ל מאגנס, האוניברסיטה העברית, ירושלים, תשמ"ד (1984). (הספר בקטלוג ULI)
* דוד גולן, "**תולדות העולם ההלניסטי**", הוצאת ספרים ע"ש י"ל מאגנס, האוניברסיטה העברית, ירושלים, תשמ"ג, (1983).
* ישראל שצמן, "**תולדות הרפובליקה הרומית**", הוצאת ספרים ע"ש י"ל מאגנס, האוניברסיטה העברית, ירושלים, תש"ן, (1989).
* משה עמית, "**תולדות הקיסרות הרומית**", הוצאת ספרים ע"ש י"ל מאגנס, האוניברסיטה העברית,, תשס"ב (2002).

הערות שוליים
------------

1. ↑  מאיר שלוי, למתייוונים בעם "תולדות יוון הקלאסית", משה עמית, בסדרה תולדות העולם הקלאסי, הוצאת ספרים ע"ש י.ל. מאגנס, האוניברסיטה העברית, כל העיר, 6 באפריל 1984
2. ↑  שצמן, עמ' 1.
3. ↑  גולן, עמוד ה', בהקדמת הספר.
4. ↑  הפרקים הראשונים של שני הכרכים הראשונים של הסדרה נוגעים קלות, כרקע, בתקופת האבן.
**אורורצרטופס** (שם מדעי: ***Auroraceratops***; מילולית: "פרצוץ מקורנן השחר") הוא סוג דינוזאור קטן בן לסדרה בעלי אגן דמוי עוף שחי בתחילת הקרטיקון לפני 122.46-112.03 מיליון שנה מימינו. הוא מקרוביו הקדומים של הצרטופסיים.

ממצאי המאובנים שלו התגלו בקבוצת האתרים Xinminbao Group שברכס Mazong Mountain שבגאנזו בצפון-מזרח סין. נמצאו באתר יותר מ-8 שלדים שלו. משמעות שמו הוא: "פרצוף מקורנן השחר", עקב היותו עתיק יחסית לקבוצת הצרטופסים וכן על שם דון דודסון, אשתו של החוקר פיטר דודסון שעזר לתאר אותו. הסוג מכיל מין יחיד, *Auroraceratops rugosus*.

דינוזאור זה היה בעל חרטום ארוך יחסית וגולגולת באורך 20 ס"מ. הוא היה דו-רגלי באורך של 1.25 מטר, גובה ירכיים של 44 ס"מ ומשקל של 15 ק"ג בקירוב. הוא היה אוכל צמחים בעל שיניים חזקות כולל זוג ניבים בולטות מתחתי הלסת העליונה. מאחורי הראש הייתה עטרה קטנה יחסית עם מספר זיזים שעזרה להילחם עם יריבים, ופחות התאימה ללחימה בטורפים.

קישורים חיצוניים
----------------

ויקישיתוף מדיה וקבצים בנושא **אורורצרטופס** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
**אנחל נייטו רולדן** (בספרדית: **Ángel Nieto Roldán**,‏ 25 בינואר 1947 - 3 באוגוסט 2017) היה רוכב מרוצים ספרדי. זכה ב-13 תוארי אליפות העולם וניצח 90 מרוצי גרנד פרי. נחשב לאחד מרוכבי המרוצים המצליחים ביותר בכל הזמנים ולמי שהפך את ספרד למעצמת מרוצי אופנועים.

קריירת מרוצים
-------------

נייטו נולד בסמורה בירת מחוז סמורה שבקהילה האוטונומית קסטיליה ולאון. בגיל 10 החל לעבוד במוסך לתיקון אופנועים. לאחר מכן עבר לעבור בחברת דרבי. בשנת 1964 החל להתחרות עבור החברה. עד לשנת 1972 זכה 5 פעמים באליפות העולם - שלוש פעמים בקטגוריית ה-50 סמ"ק ופעמיים בקטגוריית ה-125 סמ"ק. בשנים הבאות עבר מספר קבוצות וזה בתארים עבור יצרנים שונים: קרידלר (1975), בולטקו (1976, 1977), מינראלי (1979, 1981) וגרלי (1982, 1983, 1984). בסיום עונת 1986 פרש מתחרויות, כשהוא בן 38. סך הכל התחרה ב-186 מרוצים, בהם ניצח 90 פעמים, הגיע לפודיום 139 פעמים וזינק מהפול פוזישן 16 פעמים. אל 13 האליפויות שזכה התייחס כאל 12+1, בשל אמונות טפלות הקשורות למספר זה.

אף על פי שנחשב לרוכב המתמחה בקטגוריות הנמוכות, התחרה וזכה באליפויות ספרד גם בקטגוריות 250, 500 ו-750 סמ"ק.

לאחר הפרישה
-----------

לאחר הפרישה הקים קבוצת מרוצים בה רכבו בנו אנחל נייטו הבן ואמיליו אלזמורה, שזכה באליפות העולם בקטגוריית 125 סמ"ק בשנת 1999. בנוסף, שימש כפרשן מרוצי גרנד פרי בטלוויזיה הספרדית. בשנת 2000 הוכרז כ"אגדה" על ידי ארגון ה-FIM.

בגרנד פרי הצרפתי של עונת 2008 השווה ולנטינו רוסי את מספר הניצחונות לזה של נייטו. לאחר המרוץ עלה נייטו למסלול כשהוא רכוב על אופנוע והרכיב את רוסי להקפת ניצחון, כשהאחרון אוחז בידו דגל עליו נכתב "90+90" לציון ההישג.

מותו והנצחה
-----------

ב-26 ביולי 2017 נפגע בתאונת דרכים בעת שרכב על אופניו באיביזה. תיירת גרמניה, שנהגה ברכבה לא הבחינה בנייטו ופגעה בו מאחור. בעקבות התאונה סבל מנזק מוחי והיה שרוי בתרדמת במשך מספר ימים. לאחר שנעשו ניסיונות להעירו מהתרדמת בה היה שרוי התדרדר מצבו ולאחר שמונה ימים נפטר בבית החולים.

הגרנד פרי הצ'כי, שהתקיים שלושה ימים לאחר מותו, נפתח בדקת דומיה לזכרו. באותו יום הכריזו בספרד כי מסלול המרוצים בחרס יקרא על שמו.

קישורים חיצוניים
----------------

ויקישיתוף מדיה וקבצים בנושא **אנחל נייטו** בוויקישיתוף
* 

* אתר האינטרנט הרשמי של אנחל נייטו
* אנחל נייטו, ברשת החברתית פייסבוק

* אנחל נייטו, ברשת החברתית אקס (טוויטר)

* אנחל נייטו, ברשת החברתית אינסטגרם

* אנחל נייטו, באתר מרוצי אופנועי גרנד פרי

הערות שוליים
------------

1. ↑  ‏טרגדיה בספרד: מת רוכב האופנועים האגדי אנחל נייטו, באתר ספורט1, 4 באוגוסט 2017
2. ↑  תמי גורלי, המאסטר הספרדי, דו"גיגים, 3 באוגוסט 2017
3. ↑  Ángel Nieto, "12+1"-Time World Champion: 1947-2017, Motorcycle.com, 4 August 2017
4. ↑  Valentino Rossi celebrates his 90th career victory, Motorsport.com, 18 May 2008
5. ↑  Motorcycling legend Nieto in serious condition after crash, Motorsport.com, 26 July 2017
6. ↑  Angel Nieto succumbs to injuries sustained in traffic accident, Motorsport.com, 3 August 2017
7. ↑  The impressive minute's silence for Angel Nieto at the Czech MotoGP, Marca, 6 August 2017
8. ↑  Jerez Circuit to be named after Angel Nieto, Marca, 6 August 2017

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1048389
* VIAF: 2227150518476603650002
* WorldCat: viaf-2227150518476603650002

 |
**דוד חשמל** הוא דוד חימום המשתמש באנרגיה חשמלית לחימום מים. הדוד נועד לשימוש ביתי, תעשייתי וכן לשימושים נוספים. שיטת חימום זו נפוצה מאוד במשקי בית במדינת ישראל בחודשי החורף בהם לא ניתן להשתמש באנרגיה סולארית (דוד שמש) לחימום המים.

בדרך כלל בדוד שמש קיימת גם האפשרות לחמם את המים באמצעות גוף חימום חשמלי.

מבנה הדוד
---------

### מכל המים

המכל הוא בדרך כלל בצורת גליל מוארך העשוי מפלדה עמיד בפני לחץ מים שסביבו גליל פח מגולוון כאשר ביניהם קיים חומר בידוד תרמי מפוליאוריתן מוקצף (בעבר השתמשו לצורך הבידוד בצמר סלעים). חלקו הפנימי של דוד הפלדה מצופה בחומר מבודד שנועד למנוע התפתחות קורוזיה וחלודה. מצויים בשוק מספר ציפויים: ציפוי צבע (פנולי או אפוקסי), ציפוי מלט (פוליטון) וציפוי אמייל[דרוש מקור].

### גוף חימום

 גוף חימום חשמלי לדוד עשוי מצינורית שמיוצרת מנחושת או מנירוסטה בקוטר של כ-8 מ"מ. בתוך הצינורית מושחל חוט להט בצורה ספירלית אשר מבודד ממגע בצינורית על ידי אבקה דחוסה. בקצות חוט הלהט מותקנים קצוות מוליכים עם ראשי הברגה שאליהם מחברים את כבלי הזינה המגיעים לדוד. כל דודי השמש בישראל מכילים גוף חימום. כיום, רובם המכריע של גופי החימום הם גופי חימום טבולים, כלומר: באים במגע עם המים. עקב קשיות המים בישראל, נוצרת על גוף החימום שכבת אבנית (כדוגמת גוף החימום בקומקום), אשר גורמת עם הזמן להתנגדות גוברת והולכת של חוט הלהט והוא נשרף (בדומה לחוט להט של נורת ליבון).

### שרוול חימום מהיר

מוכר גם כ"חמם" או "מאיץ חום", הוא התקן המורכב בתוך דוד החימום הגורם לתהליך חימום מהיר של המים ובכך מסייע לחיסכון בחשמל.

ההתקן מורכב מצינור מתכת מעובה אשר בחלקו התחתון מנוקבים פתחים, והוא הולך וצר בכיוון חלקו העליון. ההתקן מורכב בתחתית הדוד כך שחלקו העליון מגיע כמעט עד לצינור היציאה של המים החמים הממוקם בחלקו העליון של הדוד. בתוך ההתקן, בחלקו המעובה, מותקן גוף החימום עצמו. עם הפעלת הדוד מתחממים המים שבקרבת גוף החימום ועולים במהירות כלפי מעלה לכוון פתח היציאה של הדוד. מהירות החימום והחיסכון בחשמל מושגים כתוצאה מכך שאין צורך לחמם את כל המים שבדוד, אלא רק את הכמות הקטנה שבתוך הצינור המעובה.
|  |  |
| --- | --- |
|  | **הערך מכיל כתב מזרח-אסייתי**. כדי לראות את הכתוב בצורה תקינה, יש להתקין גופן סיני במחשבכם. אם אינכם יודעים כיצד לעשות זאת, ראו עזרה. |

**דוקטור לחמש הקלאסיקות** (בסינית מסורתית: **五經博士**; בסינית מפושטת: **五经博士**; בפין-יין: **wǔjīng bóshì**, ווּגִ'ינְג בָּוֹשְׁה) הוא שם של משרה פקידותית בבירוקרטיה של סין הקדומה.

בתקופת טרום-צ'ין היה מוסד בשם משרד הדוקטרינות (博士官), שהיה אחראי על נושאי הספרות. בתקופת שושלת צ'ין היו שבעים דוקטורים, לענייני אסכולות פילוסופיות, לענייני שירה וכו'. אלו שלטו על כלל תחום התיעוד במדינה, בין אם היסטורי או עכשוי, כמו גם על המוסדות שעסקו בספרים.

בשנת 136 לפנה"ס, בתקופת האן המערבית, מינה הקיסר וו מהאן דוקטורים ל"קלאסיקה של התמורות" ול"טקסים ומנהגים". אליהם צורפו בתקופתם של הקיסרים האן וֶן דִי והאן גִ'ינְג דִי גם דוקטורים לקלאסיקה של המסמכים, לקלאסיקה של השירים ולאביבים והסתוים. לכל אלו ניתן השם הכולל "דוקטורים לחמשת הקלאסיקות".מאז התמחו הדוקטורים בהוראת לימודי הקלאסיקות. הדוקטורים ותלמידיהם יכלו לעבור בחינות על מנת להתמנות למשרה ממשלתית, כאשר היקף המשרה הושפע ישירות מההצלחה בבחינות. מינוי הדוקטורים הפך את המיומנות בקלאסיקות הקונפוציאניות לחלק קריטי מהשירות במשרה ממשלתית ומקבלת המשכורת הממשלתית, ובכך התקבעו הקונפוציאניזם והקלאסיקות שלו כגורמי כוח בשלטון.

לא ברור מה היה מספרם של הדוקטורים לחמש הקלאסיקות כשרק נוצר המינוי. בשנותיו האחרונות של הקיסר שׂוֵ'אן מהאן היו 12 דוקטורים. בימי האן המזרחית היו 14 דוקטורים. בתקופת הקיסר וו מהאן היו 50 תלמידים לדוקטורים, ומספרם היה משתנה ללא הרף לאורך ימי שושלת האן, כאשר בסוף ימיה של השושלת הגיע מספרם של התלמידים למעל 30,000 בני אדם.

גם בממלכת באיקג'ה בקוריאה התקיימה משרת "דוקטור לחמש הקלאסיקות".

לקריאה נוספת
------------

* 辞海编纂委员会 (2000). *《辞海》（1999年版）* (M) (1 ed.). 上海: 上海辞书出版社. מסת"ב 7-5326-0630-9.
* 历史千年：五经博士和经今古文之争
* 孔子文化网：立五经博士

הערות שוליים
------------

1. ↑  ראה "ספר האן" מגילות 31 ו88 ו"רשומות ההיסטוריון" מגילה 121.
**נחל חצץ** הוא נחל קצר בצפון הנגב, אשר שפיעתו בעת עונת הגשמים יורדת מרכס חתירה לכיוון מערב, לעבר נחל הרועה.

תוואי הנחל
----------

תחילתו של הנחל בכמה ערוצים היורדים מגב רכס חתירה ומתרכזים לערוץ אחד. בחלקו העליון מתחתר בסלעי גיר אשר מתוארך לגיל הטורון, אך במקום מתרכזים ערוציו של הנחל הוא מתחתר בין סלעי קרטון וצור אשר גילם מתוארך לגיל וצור מגיל תקופת הסנון.

נרקיסים פורחים בנחל חצץ

צמחיית הנחל וסביבתו
-------------------

על שתי גדות ערוצו של הנחל ניתן לחזות במדרגות חקלאיות, ובאפיקו מתרכזת צמחייה. בקרבת בנחל גדלים צמחים נדירים וביובלו הדרומי צומחים נרקיסים בעונה.
בין היתר ניתן לחזות בשיחי קרקש צהוב. בהמשך בגדתו הצפונית של הנחל ניתן לראות ארבעה בורות מים, אשר אחד מהם והגדול שבהם שבהם הואחצוב כחדר תת-קרקעי, עם קירות תומכים בסלעי הקרטון. בחורף המאגרים מלאים במים. מערכת חקלאית קדומה נמצאה באזור שפכו של הנחל. והם מתוארכים לתקופה הביזנטית.

### חורבת חצצה

שרידי החורבה ממוקמים במפגש הנחל עם נחל הרועה קיים מבנה צפונית-מזרחית לקיבוץ שדה בוקר. מבנה הכולל כמה חדרים אשר אחד מהם מרוצף. המבנה מחולק לשני אגפים, ובכל אחד חצר פנימית. בחלקו הדרומי של המבנה קיים בור מים. בעת חפירה אריכואולוגית שהתקיימה במקום נמצאו חרסים מהתקופה הרומית מזמן שלטונם של הנבטים באזור הנגב.

קישורים חיצוניים
----------------

* ערן ודוד גל-אור, ‏אל פריחת הנרקיסים בנחל חצץ, באתר ‏מאקו‏, 7 בינואר 2010
* ספי בן יוסף, נחל חצץ: אל בורות המים, באתר ynet, 30 בדצמבר 2004
* נחל חצץ, נחל דרוך, סרטון באתר יוטיוב (אורך: 10:43)

הערות שוליים
------------

1. 1 2 3  מנחם מרקוס, **מדריך ישראל החדש : אנציקלופדיה, מסלולי טיול - כרך 15 : הר הנגב והערבה**, ירושלים, כתר, 2001, ע"מ, 106, 162
**אלווין ליאון ויליאמס** (באנגלית: **Alvin Leon Williams**; נולד ב-6 באוגוסט 1974) הוא כדורסלן עבר אמריקאי, אשר שיחק בליגת ה-NBA בין השנים 1997–2007. ממוצעיו הכוללים לאורך הקריירה הם 9.0 נקודות, 2.5 ריבאונדים ו-4.1 אסיסטים למשחק.

קריירת מכללות
-------------

ויליאמס נולד בפילדלפיה שבפנסילבניה, ובין השנים 1993–1997 למד באוניברסיטת וילאנובה אשר בפרברי פילדלפיה. בעונתו הרביעית והאחרונה בקבוצת הכדורסל של האוניברסיטה, 1996/1997, רשם ממוצעים של 17.1 נקודות, 5.0 ריבאונדים ו-3.8 אסיסטים למשחק.

קריירת משחק
-----------

בדראפט ה-NBA‏ 1997 נלקח ויליאמס על ידי פורטלנד טרייל בלייזרס בבחירה ה-47.

לאחר 41 משחקים בפורטלנד הועבר ויליאמס לטורונטו ראפטורס, במסגרת טרייד אשר שלח לטרייל בלייזרס את כוכב הראפטורס, דיימון סטודמאייר. במהלך עונתו הרביעית עם הראפטורס, 2000/2001, תפס את תפקיד הרכז הפותח של הקבוצה וסייע לה להעפיל לסיבוב השני של הפלייאוף, לראשונה בתולדות המועדון. לאורך הפלייאוף קלע ויליאמס 13.8 נקודות בממוצע למשחק, הנתון השלישי בגובהו בקבוצה (אחרי וינס קרטר ואנטוניו דייוויס). בסיום אותה עונה חתם על הארכת חוזה בטורונטו ל-6 שנים נוספות עבור כ-40 מיליון דולר. בשתי העונות הבאות המשיך להציג יכולת גבוהה כרכז הפותח של הראפטורס, עם ממוצעים של 12.5 נקודות ו-5.5 אסיסטים למשחק.

בפברואר 2004, לאחר כ-6 עונות בטורונטו, נפצע ויליאמס בברכו הימנית ונאלץ לעבור ניתוח ארתרוסקופיה אשר למעשה הביא לסיום קריירת המשחק שלו; עד סיום עונת 2004/2005 לא שיחק ויליאמס כלל, ובשתי העונות הבאות שותף ב-3 משחקים בסך הכול – אחד עם הראפטורס ושניים כשחקן לוס אנג'לס קליפרס.

קריירת אימון
------------

לקראת עונת 2009/2010 מונה ויליאמס לעוזרו של מאמן טורונטו ראפטורס, ג'יי טריאנו. לאחר שנתיים בתפקיד עבר לשמש כסקאוט של הקבוצה, ובסיום עונת 2012/2013 פוטר ועזב את המועדון.

בעונת 2016/2017 שימש כעוזר מאמן בפילדלפיה 76', תחת ברט בראון.

קישורים חיצוניים
----------------

ויקישיתוף מדיה וקבצים בנושא **אלווין ויליאמס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות ה-NBA של ויליאמס, באתר basketball-reference.com
2. ↑  סטטיסטיקות המכללות של ויליאמס, באתר sports-reference.com
3. ↑  רשימת הנבחרים בדראפט 1997, באתר basketball-reference.com
4. ↑  Alvin Williams, Toughness Coach, באתר bleacherreport.com,‏ 9 באוקטובר 2009
5. ↑  ויליאמס מפוטר מתפקיד הסקאוט בטורונטו, באתר thestar.com,‏ 17 ביוני 2013
6. ↑  פילדלפיה מציגה את צוות האימון לעונת 2016/2017, באתר הקבוצה, 4 באוגוסט 2016
**קוסמו אלכסנדר** (באנגלית: **Cosmo Alexander**‏; 1724 – 25 באוגוסט 1772) היה צייר דיוקנאות סקוטי. אלכסנדר בילה חלק ניכר מחייו מעבר לים בעקבות תבוסת היעקוביטים ב-1745.

ביוגרפיה
--------

אלכסנדר היה בנו של ג'ון אלכסנדר, צייר וחרט מאברדין, ונקרא קוסמו על שם קוסמו גורדון, בנו של הדוכס היעקוביטי מגורדון. בשנת 1745 הוא השתתף בהתקוממות היעקוביטים, שהסתיימה עם תבוסתו של בוני הנסיך צ'רלי בקולדן בינואר 1746.

דיוקן הנסיכה מפינדלטר
כמו יעקוביטים בולטים רבים אחרים הוא ברח לאירופה, והגיע לרומא בשנת 1747. הוא הוזמן לצייר את בוני הנסיך צ'רלי, והמשיך לצייר דיוקנאות של היעקוביטים הגולים בעודו מטייל באיטליה ולאחר מכן בצרפת. הוא התיישב בלונדון ב-1754, שם השאיר לו בית האדריכל ג'יימס גיבס, חברו וחבריו הסקוטים הקתוליים. במהלך העשור הבא הוא עבד בלונדון, סקוטלנד והולנד, והצטרף לאגודת האמנים המשולבת ב-1765.

בשנת 1766 עבר אלכסנדר לפילדלפיה וצייר דיוקנאות של הקהילות הסקוטיות במושבות האמריקאיות. בשנת 1768, ויליאם פרנקלין, המושל המלכותי של ניו ג'רזי, הזמין את אלכסנדר לאחוזתו בברלינגטון כדי לבצע עבודות בהזמנה. בשנה שלאחר מכן, בניופורט, רוד איילנד, קיבל אלכסנדר עוזר בשם גילברט סטיוארט, שהיה אז בן 14. אלכסנדר וסטיוארט טיילו במדינות הדרום, ובשנת 1771 חזר אלכסנדר עם סטיוארט לסקוטלנד. סטיוארט תכנן להמשיך את לימודיו אצל אלכסנדר, אך הצייר מת באדינבורו בשנה שלאחר מכן ב-25 באוגוסט 1772.

קישורים חיצוניים
----------------

ויקישיתוף מדיה וקבצים בנושא **קוסמו אלכסנדר** בוויקישיתוף

הערות שוליים
------------

1. ↑  Lurie, Maxine N.; Mappen, Marc, eds. (2004). Encyclopedia of New Jersey. Rutgers University. ISBN 9780813533254. Retrieved 28 August 2015.
2. ↑  Andrew, Patricia R. (2004). "Alexander, Cosmo (1724–1772)". Oxford Dictionary of National Biography. Oxford University Press.
3. ↑  The Case of Charles Dexter Ward by H. P. Lovecraft, www.hplovecraft.com

|  |  |
| --- | --- |
| בקרת זהויות עריכת הנתון בוויקינתונים | 
* RKD: 1065
* ULAN: 500015169
* VIAF: 95774038
* WorldCat: viaf-95774038

 |
מנוצ'הר מותכי בפורום הכלכלי העולמי ב-2008‏ בדאבוס, שווייץ
**מנוצ'הר מותכי** (בפרסית: **منوچهر متکی**, תעתיק מדויק: **מנוצ'הר מתכי**; נולד ב-12 במאי 1953 בבנדר גז) היה שר החוץ האיראני בשנים 2005–2010. הוא מונה על ידי הנשיא מחמוד אחמדינז'אד לתפקיד למרות שבמהלך הבחירות לנשיאות איראן ב-2005 היה מנהל מסע הבחירות של עלי לאריג'אני, מועמד המחנה השמרני הפרגמטי.

ביוגרפיה
--------

מותכי גדל ולמד בבנדר גז. לאחר שסיים את לימודיו התגייס לצבא והצטרף לתוכנית לחינוך הציבור שנערכה על ידי הממשלה. הוא הגיע למחוז ח'וראסאן, הקים שם בית ספר לעניים ולימד בו. לאחר שירותו הצבאי החליט לצאת לחו"ל לחוויה ולימוד. היות שהודו שימשה יעד פופולרי לצעירים איראנים, נסע מותכי להודו; היה זה מספר שנים לפני המהפכה האיראנית.

לאחר המהפכה נבחר למג'לס (הפרלמנט האיראני) על ידי תושבי עירו והערים הסמוכות. הוא שימש כיושב ראש הוועדה לביטחון לאומי ולמדיניות החוץ. בהמשך השנים כיהן בתפקידים שונים במשרד החוץ, בהם ראש הלשכה המדינית של משרד החוץ (1984), שגריר איראן בטורקיה (1985), המזכ"ל לענייני אירופה המערבית (1989), סגן שר החוץ (1989), שגריר איראן ביפן (1994), יועץ שר החוץ (1999), סגן יו"ר ארגון התרבות והתקשורת האסלאמית העולמית (2001) וראש ועדת יחסי החוץ של המג'לס לביטחון לאומי ומדיניות החוץ. 

לאחר 24 שנים במשרד החוץ מונה על ידי הנשיא אחמדינז'אד לשר החוץ. בדצמבר 2010 הוא פוטר על ידי הנשיא, ובמקומו מונה עלי אכבר סאלחי.

מותכי בעל תואר שני ביחסים בינלאומיים מאוניברסיטת טהראן ותואר ראשון מאוניברסיטת בנגאלור בהודו.

קישורים חיצוניים
----------------

ויקישיתוף מדיה וקבצים בנושא **מנוצ'הר מותכי** בוויקישיתוף
* שפיגל - ריאיון נועז עם שר החוץ של איראן (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1222386747
* VIAF: 5000160728561810380004
* WorldCat (עם VIAF): 5000160728561810380004

 |
**רוז'י ונטיאנר** (בהונגגרית: **Venetianer Rózsi**; זאקאן, 16 במאי 1909 – בודפשט, 24 באוגוסט 1975) הייתה פסנתרנית, מורה לפסנתר יהודייה-הונגרייה, דודתו של הביולוג פאל ונטיאנר. היא הייתה במשך כ-10 שנים ראש הקתדרה לפסנתר בקונסרבטוריון למוזיקה באנקרה, טורקיה.

קורות חייה
----------

רוז'י ונטיאנר נולדה במשפחה יהודית כבתם של אזור ונטיאנר, רופא מחוזי, ושל ינקה פרייר. את לימודיה המוזיקליים החלה בעיר הסמוכה נג'קניז'ה כשהייתה בת שבע וכבר הלחינה בגיל שמונה. ב-1923 ערכה מסע הופעות עצמאי ביוגוסלביה, ושלוש שנים לאחר מכן, בבודפשט, זכתה לשבחים מהמעלה הראשונה של "החברה להגנת הכישרון". היא למדה לאחר מכן אצל ג'רג' פראגו ולאו ויינר באקדמיה למוזיקה ע"ש פרנץ ליסט, וכן הייתה תלמידה פרטית של מרגיט וארו ב-1930 ושל בלה בארטוק בשנים 1931–1932, לאחר מכן עברה לבירת טורקיה, שם עבד בעלה בלה סאבו כאדריכל, והיא מונתה לראש הקתדרה לפסנתר בקונסרבטוריון אנקרה. לאחר 1945, חזרו להונגריה והיא לימדה בבית הספר הגבוה למוזיקה בבודפשט ובמחלקה למוזיקה שלו, באקדמיה למוזיקה בלה בארטוק ולאחר מכן בלימדה במחלקה להכשרת מורים למוזיקה של האקדמיה למוזיקה ע"ש פרנץ ליסט. ונטיאנר הופיעה רבות כמלווה בפסנתר וכנגנית קאמרי בקונצרטים. ב-1960 סיירה ונתנה קונצרטים במוסקבה.

בעלה היה כאמור האדריכל בלה סאבו, לו נישאה ב-21 בינואר 1933 בבודפשט.

קברה נמצא בבית הקברות היהודי ברחוב קוזמה (U3-4-23).

לקריאה נוספת
------------

* Adatai a Petőfi Irodalmi Múzeum katalógusában (נתוניה במאגרי המוזיאון הספרותי פטפי)
* Kristóf Károly: Ismeretlen adatok Bartók Béla életéről (1960. szeptember 24.) Magyar Nemzet, 16. évfolyam, 227. szám, 7. oldal (נתונים בלתי מוכרים מחייו של בלה ברטוק) (דרוש מינוי)
* Magyar asszonyok lexikona. Összeáll. előszóval és történelmi résszel ellátta Bozzay Margit. Budapest, 1931. Stephanum ny. VI, 1066 h. (לקסיקון הנשים ההונגריות)
* Magyar életrajzi lexikon III: Kiegészítő kötet (A–Z). Főszerk. Kenyeres Ágnes. Budapest: Akadémiai. 1981. ISBN 963-05-2500-3 (לקסיקון ביוגרפי הונגרי. עורכת ראשית אגנש קניירש)

קישורים חיצוניים
----------------

* רוז'י ונטיאנר באתר Arcanum
* רוז'י ונטיאנר ובעלה בלה סאבו באתר GENi
* רוז'י ונטיאנר באתר טורקי (בטורקית)

הערות שוליים
------------

1. ↑  "Születési bejegyzése a zákányi polgári születési akv. 50/1909. folyószáma alatt". נבדק ב-2020-12-24.
2. ↑  "Házasságkötési bejegyzése a Budapest IX. kerületi polgári házassági akv. 24/1933. folyószáma alatt". נבדק ב-2020-12-24.
**אדריאן מיכאי צ'יופלנקה** (ברומנית: **Adrian Mihai Cioflâncă**, נולד ב-31 באוגוסט 1974, בפיאטרה ניאמץ) הוא היסטוריון רומני, מנהל המרכז לחקר היסטוריה של יהודי רומניה.

לימודיו
-------

צ'יופלנקה נטה ללימודי היסטוריה החל מכיתה ח', אך בהמשך נמשך גם לספורט ולפילוסופיה. באוניברסיטה יאשי הוא למד היסטוריה בשנים 1993 - 1997 וסיים עם עבודה בשם Construcția simbolică a autorității. Începutul domniei lui Mihail Sturdza (1834-1837) (הבנייה סמלית של הסמכות. תחילת שלטונו של מיכאיל סטורדזה 1834 - 1837). הוא המשיך ללימודי מאסטר בתחום היחסים הבינלאומיים באותה אוניברסיטה בשנים 1997 - 1998.

מ-2011 הוא דוקטורנט באוניברסיטת יאשי, בפקולטה למדעי המדינה בנושא Antisemitism și violență colectivă. Pogromul de la Iași (iunie 1941) (אנטישמיות ואלימות קבוצתית. פרעות יאשי ביוני 1941).

עבודתו
------

ב-2003, בהמלצתו של פרופסור מיכאל שפיר, התקבל להיות החבר הצעיר ביותר בוועדת ההיסטוריונים, שכינס נשיא רומניה לבירור סוגיית שואת יהודי רומניה. צ'יופלנקה פעל במסגרת הוועדה עד נובמבר 2004, כולל השתתפות בכינוסים בוושינגטון, בירושלים ובבוקרשט. מינואר 2005 סומן על ידי משרד החוץ הרומני כמומחה הרומני בארגון Task Force for International Cooperation on Holocaust Education, Remembrance and Research, ארגון הנושא כעת את השם International Holocaust Remembrance Alliance. במסגרת פעילות זו השתתף בכינוסים בוורשה, בבודפשט, בפראג, בלינץ, בווינה, בטרונדהיים, בירושלים, בסטוקהולם, בפריז, בחיפה, באמסטרדם, במכלן, בלייז', בטורונטו, בלונדון, במנצ'סטר ובדברצן.

בור היהודונים
-------------

שמועות וסיפורים על רצח יהודים בסביבה הכפרית הקרובה ליאשי נפוצו מזה זמן רב, אך לא נבדקו כלל. באביב 2010 הטיל מכון אלי ויזל על אדריאן צ'יופלנקה את המשימה לבדוק שמועות אלה ולנסות לאסוף עדויות. צ'יופלנקה הגיע לאזור פופריקאן (Popricani) וכאן שמע מכפריים זקנים עדויות על כך שבקיץ 1941 ראו קבוצות וטורים רבים המובלים תחת משמר לתוך יער וולטורי (Vulturi), שמעו יריות והחיילים חזרו לבדם. חלק מהעדים זיהו בין המובלים יהודים, שהכירו מכפרים סמוכים או מיאשי. הכפריים סיפרו שהצבא הטיל על איש אחד בשם שטפאן קלים (Ştefan Clim) למכור את בגדי הנרצחים והוא נראה מוביל בגדים בעגלתו.

ביער וולטורי יש שקע המכונה "בור היהודונים" ומבדיקת ארכאולוג נראה שחפרו בו. הכפריים סיפרו על עד לרציחת היהודים שם ולאחר שהעד זיהה את המקום, צ'יופלנקה ואנשיו חפרו במקום ומצאו שרידי שלדים. מבדיקות המעבדה של שרידי השלדים נקבע שהיו שם 36 שלדים, 12 שלדי ילדים, 15 שלדי גברים ו-9 שלדי נשים. הילד הצעיר ביותר במותו היה כבן שלוש והגבר הזקן ביותר היה כבן 80. שרידי הגופות הועברו לבית העלמין היהודי ביאשי, שם נטמנו בקבר משותף ומעליו מצבה המספרת את תולדותיו.

קישורים חיצוניים
----------------

* Iaşi: PORTRET: Adrian Cioflâncă, istoricul în pas cu şcoala occidentală (ברומנית)
* CURRICULUM VITAE  (ברומנית)
"**חוק ממדים ללימודים**" הוא כינוי לתיקון 25 לחוק קליטת חיילים משוחררים, הקובע כי חיילי צה"ל, שהשתחררו משירותם הצבאי, יהיו זכאים לסיוע המדינה במימון הלימודים לתואר האקדמי לאחר השחרור. גובה הסיוע נקבע ל-75% ב-2022 והועלה ל-100% ב-2023.

רקע
---

תוכנית "ממדים ללימודים" התחילה בשנת 2016 כמלגה שניתנה ללוחמים משוחררים והעניקה להם סיוע של שני שלישים משכר הלימוד האוניברסיטאי לתואר ראשון או לתואר שני, ושליש נוסף היה על חשבון הפיקדון שניתן לחיילים משוחררים. עד שנת 2021 התוכנית מומנה מתרומות של ארגון ידידי צה"ל (FIDF), קרן יחד למען החייל וקרן אדמונד דה רוטשילד.

התוכנית העניקה את המלגות לחיילים משוחררים ששירתו שירות מלא ותקין כלוחמים, והם בעלי תעודת שחרור בכבוד-זהב, חיילים בודדים משוחררים, זכאי תשמ"ש-הורים, וחיילים משוחררים שהם עולים חדשים או בני מיעוטים, ששירתו שירות מלא ותקין והם בעלי תעודת שחרור בכבוד. הזכאים למלגה נדרשו לבצע 60 שעות התנדבות בקהילה בכל שנה מהתואר (בסך הכל 180 שעות לאורך כל התואר) או לבצע חמישה ימי מילואים בשנה (בסך הכל 15 ימי מילואים לכל התואר).

היסטוריה חקיקתית
----------------

ב-24 במאי 2022 אושרה בכנסת הצעת החוק, שהובילו ראש הממשלה נפתלי בנט ושר הביטחון בני גנץ לפיה מדינת ישראל תממן 75% משכר הלימודים האקדמיים של חיילים משוחררים. 55 חברי כנסת הצביעו בעד החוק ושישה התנגדו. האופוזיציה נעדרה מההצבעה לאחר שהרשימה המשותפת ביקשה שההצבעה תהפוך להצבעת אי אמון בממשלה.

ב-20 בדצמבר 2023 אושרה הצעת החוק המעודכנת, שהוצעה על ידי ח"כ אופיר כץ, אלי דלל, שרון ניר ומיכאל ביטון, לפיה המימון יגדל ל-100% ותוארך תקופת הזכאות למימון.

פרטי החוק
---------

על פי הצעת החוק שאושרה בדצמבר 2023, גם סטודנטים שכבר השתחררו מהשירות הצבאי יהיו זכאים להשלמה ל-100% על כל התואר רטרואקטיבית. בנוסף נקבע כי הזכאות למימון תגדל מ-3 שנים ל-5 שנים ללוחמי סדיר משוחררים, ומ-5 שנים ל-7 שנים ללוחמי קבע משוחררים.

בעקבות דרישה של משרד האוצר לתשלום דמי רצינות מצד החייל המשוחרר, נקבע כי המימון יהיה באופן הדרגתי: 85% מהמענק יוענקו בשנת הלימודים הראשונה, 85% נוספים בשנה השנייה ו-130% בשנה השלישית.

קישורים חיצוניים
----------------

* אושר סופית: השתתפות מלאה במימון שכר לימוד לחיילים זכאים, באתר הכנסת

הערות שוליים
------------

1. ↑   כל מה שאתם צריכים לדעת על תוכנית 'ממדים ללימודים׳, באתר צה"ל, 15 בספטמבר 2021
2. ↑   כל מה שאתם צריכים לדעת על תוכנית ׳ממדים ללימודים׳, באתר צה"ל, 18 בספטמבר 2021;  
מלגת "ממדים ללימודים", באתר האגף והקרן לחיילים משוחררים
3. ↑  מיכאל שמש ויערה שפירא, מימון 75% משכר הלימוד ללוחמים אושר בכנסת, באתר כאן – תאגיד השידור הישראלי, 24 במאי 2022
4. ↑  אמיר אטינגר, הצעת החוק "ממדים ללימודים" עברה - האופוזיציה לא השתתפה, באתר ישראל היום, 23 במאי 2022
5. ↑  יערה שפירא, מאה אחוז מימון תואר ללוחמים: עבר החוק "ממדים ללימודים", באתר כאן – תאגיד השידור הישראלי, 20 בדצמבר 2023
6. ↑  מימון של 100% מהתואר: בשורה אדירה למאות אלפי חיילים בישראל, באתר אייס, 19 בדצמבר 2023
7. ↑  עטרה גרמן, ‏גם רטרואקטיבית: המדינה תממן 100% מהתואר ללוחמים משוחררים, בעיתון מקור ראשון, 20 בדצמבר 2023
**סאטינדרה נאת בוז** (בבנגלית: **সত্যেন্দ্র নাথ বসু**, נהגה "שוֹטֵּנְדְרוֹנַאתְהְּ בוֹשוּ", הגייה הינדית: "סֶטְיֵנְדְרֶה נַאתְהְּ בוֹס"; 1 בינואר 1894 – 4 בפברואר 1974) פיזיקאי-מתמטי בנגלי, חבר החברה המלכותית. הראשון לתאר את התכונות הסטטיסטיות של קוונטים זהים שנקראים בוזונים, על שמו. (החלקיקים הזהים בטבע מתחלקים לשתי מחלקות: חלקיקים בוזונים וחלקיקים פרמיונים. הפוטון-חלקיק האור--הוא בוזון, בעוד שאלקטרון הוא פרמיון.) התפלגות בוז-איינשטיין ועיבוי בוז-איינשטיין נקראים על שמו ועל שמו של איינשטיין שפרסם וקדם את התיאוריה של חלקיקים בוזונים.

בוז נולד בקולקטה, הבן הבכור משבעה ילדים. אביו, סורנדראנטה בוז, עבד כמהנדס בחברת רכבות הודית. כבר מגיל צעיר התבלט בלימודיו כשזכה בציונים הגבוהים ביותר באוניברסיטה בה למד. בשנים 1916–1921 שימש כמרצה לפיזיקה באוניברסיטת קולקטה וב-1921 התקבל למחלקה בפיזיקה של אוניברסיטת דאקה. באותה תקופה הפיזיקה עברה מהפכה אדירה באירופה כשפיזיקאים כגון איינשטיין, הייזנברג, בוהר, שרדינגר ופלאנק, גילו את יסודות הפיזיקה הקוואנטית. אף על פי שבוז התעניין מאוד בתחום הקוונטי, בידודה של הודו והמרחק מאירופה מנעו ממנו להשתתף בכנסים ובהרצאות של המומחים בתחום.

ב-1924, בזמן שהרצה לסטודנטים על קרינת גוף שחור עשה כמה טעויות חישוב שהביאו אותו לתוצאות שנראו נכונות אך שונות מהנחות המקובלות. בעקבות הטעות הבין שלמעשה במצבים מסוימים פוטונים יכולים להיות בעלי אותו סט תכונות בניגוד להנחה המקובלת שלכל פוטון יש סט תכונות משלו. אפשרות לגרום לכל הפוטונים להתנהג כגוף אחד, מקלות במידה רבה את השימוש בהם לצרכים ניסויים. ב-1925 כתב מאמר מדעי על מסקנותיו ושלח למספר כתבי עת ידועים אך היות שהיה פיזיקאי אלמוני, כולם כשלו בלהבין את גודל התגלית ודחו אותו על הסף. בצעד של יאוש שלח את המאמר במעטפה לאלברט איינשטיין. איינשטיין, שהבין כי הצעיר מהודו גילה תגלית חשובה, תרגם בעצמו את המאמר ושלח לאחד המגזינים המפורסמים שמיהר לפרסם אותו. בעקבות מאמר זה הפך בוז למפורסם וקיבל הזמנות רבות ממוסדות אקדמיים ברחבי העולם. הוא עזב לראשונה את הודו וחזר רק כעבור שנתיים לדאקה וקודם מיד לדרגת פרופסור.

לקריאה נוספת
------------

* רן לוי, סינדרלה של הפיסיקה המודרנית, באתר ynet, 6 באוקטובר 2009

קישורים חיצוניים
----------------

ויקישיתוף מדיה וקבצים בנושא **סאטינדרה נאת בוז** בוויקישיתוף

* סאטינדרה נאת בוז, באתר פרויקט הגנאלוגיה במתמטיקה
* סאטינדרה נאת בוז, באתר MacTutor (באנגלית)
* סאטינדרה נאת בוז, באתר אנציקלופדיה בריטניקה (באנגלית)
* כתבי סאטינדרה נאת בוז בפרויקט גוטנברג (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007604948605171
* BnF: cb16197932t (data)
* GND: 120656876
* ISNI: 0000 0001 0979 6509
* LCCN: n81108262
* MGP: 79985
* NKC: ola2002153881
* NLP: a0000002127054
* SNAC: w6s48wfz
* SUDOC: 083627065
* VIAF: 62384518
* WorldCat: lccn-n81108262

 |